CELEX: 32012D0719
Language: el
Date: 2012-10-17 00:00:00
Title: 2012/719/: Απόφαση της Επιτροπής, της 17ης Οκτωβρίου 2012 , για τις εθνικές διατάξεις που κοινοποίησε το Βασίλειο της Σουηδίας, δυνάμει του άρθρου 114 παράγραφος 5 της Συνθήκης για τη λειτουργία της Ευρωπαϊκής Ένωσης, σχετικά με τη μέγιστη επιτρεπόμενη περιεκτικότητα των λιπασμάτων σε κάδμιο [κοινοποιηθείσα υπό τον αριθμό C(2012) 7177] Κείμενο που παρουσιάζει ενδιαφέρον για τον ΕΟΧ

24.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 326/19
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 17ης Οκτωβρίου 2012
   για τις εθνικές διατάξεις που κοινοποίησε το Βασίλειο της Σουηδίας, δυνάμει του άρθρου 114 παράγραφος 5 της Συνθήκης για τη λειτουργία της Ευρωπαϊκής Ένωσης, σχετικά με τη μέγιστη επιτρεπόμενη περιεκτικότητα των λιπασμάτων σε κάδμιο
   [κοινοποιηθείσα υπό τον αριθμό C(2012) 7177]
   (Το κείμενο στη σουηδική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2012/719/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 παράγραφος 6,
   Εκτιμώντας τα ακόλουθα:
   I.   ΓΕΓΟΝΟΤΑ
   
   
               (1)
            
            
               Στις 17 Οκτωβρίου 2011 το Βασίλειο της Σουηδίας κοινοποίησε στην Επιτροπή, δυνάμει του άρθρου 114 παράγραφος 5 της Συνθήκης για τη λειτουργία της Ευρωπαϊκής Ένωσης (ΣΛΕΕ), την πρόθεσή του να θεσπίσει εθνικές διατάξεις για τη μείωση της επιτρεπόμενης περιεκτικότητας των φωσφορικών λιπασμάτων σε κάδμιο σε μέγιστο επίπεδο 46 γραμμαρίων καδμίου ανά τόνο φωσφόρου (που ισοδυναμεί με 20 mg Cd/kg P2O5). Τα μέτρα αυτά θα συνιστούσαν απόκλιση από τις διατάξεις του κανονισμού (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τα λιπάσματα (1), και θα μείωναν το μέγιστο επίπεδο των 100 γραμμαρίων καδμίου ανά τόνο φωσφόρου (που ισοδυναμεί με 44 mg Cd/kg P2O5) για το οποίο έχει ήδη χορηγηθεί παρέκκλιση στο Βασίλειο της Σουηδίας.
            
         1.   Άρθρο 114 παράγραφοι 5 και 6 της ΣΛΕΕ
   
   
               (2)
            
            
               Στο άρθρο 114 της ΣΛΕΕ, οι παράγραφοι 5 και 6 προβλέπουν τα εξής:
               «5.   […] εάν, μετά τη θέσπιση μέτρου εναρμόνισης από το Ευρωπαϊκό Κοινοβούλιο και το Συμβούλιο, από το Συμβούλιο ή από την Επιτροπή, ένα κράτος μέλος θεωρεί αναγκαία τη θέσπιση εθνικών διατάξεων επί τη βάσει νέων επιστημονικών στοιχείων σχετικών με την προστασία του περιβάλλοντος ή του χώρου εργασίας, για λόγους οι οποίοι συντρέχουν μόνο στην περίπτωσή του και οι οποίοι έχουν ανακύψει μετά τη θέσπιση του μέτρου εναρμόνισης, κοινοποιεί στην Επιτροπή τις μελετώμενες διατάξεις και τους λόγους που υπαγορεύουν τη θέσπισή τους.
               6.   Η Επιτροπή, εντός έξι μηνών από την κοινοποίηση […], εγκρίνει ή απορρίπτει τις εν λόγω εθνικές διατάξεις, αφού εξακριβώσει εάν αποτελούν ή όχι μέσο αυθαιρέτων διακρίσεων ή συγκεκαλυμμένο περιορισμό του εμπορίου μεταξύ των κρατών μελών, και εάν συνιστούν ή όχι εμπόδιο στη λειτουργία της εσωτερικής αγοράς.
               Εάν η Επιτροπή δεν αποφασίσει εντός αυτής της περιόδου, οι εθνικές διατάξεις, περί των οποίων οι παράγραφοι […] 5, λογίζονται ότι έχουν εγκριθεί.
               Εάν η πολυπλοκότητα του αντικειμένου το δικαιολογεί, και δεν υπάρχει κίνδυνος για την υγεία του ανθρώπου, η Επιτροπή μπορεί να κοινοποιήσει στο συγκεκριμένο κράτος μέλος ότι η περίοδος που αναφέρεται στην παρούσα παράγραφο μπορεί να παραταθεί μέχρι ένα εξάμηνο.».
            
         2.   Νομοθεσία της ΕΕ
   
   
               (3)
            
            
               Με την οδηγία 76/116/ΕΟΚ του Συμβουλίου, της 18ης Δεκεμβρίου 1975, για την προσέγγιση των νομοθεσιών των κρατών μελών σχετικά με τα λιπάσματα (2), θεσπίστηκαν οι απαιτήσεις για τη διάθεση στην αγορά των λιπασμάτων με τον χαρακτηρισμό «λίπασμα ΕΚ».
            
         
               (4)
            
            
               Στο παράρτημα I της οδηγίας 76/116/ΕΟΚ ορίζεται ο τύπος του λιπάσματος και οι αντίστοιχες απαιτήσεις, π.χ. σε σχέση με τη σύνθεσή του, που πρέπει να ικανοποιεί κάθε λίπασμα που φέρει τον χαρακτηρισμό «λίπασμα ΕΚ». Οι τύποι λιπάσματος που περιλαμβάνονται στον κατάλογο αυτόν διακρίνονται σε κατηγορίες, ανάλογα με την περιεκτικότητά τους σε κύρια συστατικά, δηλαδή στα στοιχεία άζωτο, φωσφόρο και κάλιο.
            
         
               (5)
            
            
               Σύμφωνα με το άρθρο 7 της οδηγίας 76/116/ΕΟΚ (3), τα κράτη μέλη δεν μπορούσαν να απαγορεύσουν, να περιορίσουν ή να παρεμποδίσουν, για λόγους σχετικούς με τη σύνθεση, την αναγνώριση, την επισήμανση και τη συσκευασία, τη διάθεση στην αγορά των λιπασμάτων που φέρουν την ένδειξη «λίπασμα ΕΚ» και που συμμορφώνονται προς τις διατάξεις της οδηγίας.
            
         
               (6)
            
            
               Με την απόφαση 2002/399/ΕΚ της Επιτροπής, της 24ης Μαΐου 2002, για τις εθνικές διατάξεις που κοινοποίησε το Βασίλειο της Σουηδίας, δυνάμει του άρθρου 95 παράγραφος 4 της Συνθήκης ΕΚ, σχετικά με τη μέγιστη επιτρεπόμενη περιεκτικότητα των λιπασμάτων σε κάδμιο (4), χορηγήθηκε παρέκκλιση από την οδηγία 76/116/ΕΟΚ βάσει της οποίας εγκρίθηκαν οι σουηδικές διατάξεις που απαγορεύουν την κυκλοφορία στη σουηδική αγορά λιπασμάτων με περιεκτικότητα σε κάδμιο που υπερβαίνει τα 100 γραμμάρια ανά τόνο φωσφόρου. Η εν λόγω παρέκκλιση ίσχυε έως τις 31 Δεκεμβρίου 2005.
            
         
               (7)
            
            
               Η οδηγία 76/116/ΕΟΚ αντικαταστάθηκε από τον κανονισμό (ΕΚ) αριθ. 2003/2003 για τα λιπάσματα.
            
         
               (8)
            
            
               Το άρθρο 35 παράγραφος 2 του κανονισμού (ΕΚ) αριθ. 2003/2003 ορίζει ότι οι παρεκκλίσεις από το άρθρο 7 της οδηγίας 76/116/ΕΟΚ που παραχωρήθηκαν από την Επιτροπή δυνάμει του άρθρου 95 παράγραφος 6 της Συνθήκης ΕΚ νοούνται ως παρεκκλίσεις από το άρθρο 5 του εν λόγω κανονισμού και εξακολουθούν να παράγουν αποτελέσματα παρά την έναρξη ισχύος του κανονισμού.
            
         
               (9)
            
            
               Με την αιτιολογική σκέψη 15 του κανονισμού (ΕΚ) αριθ. 2003/2003 εξαγγέλλεται ότι η Επιτροπή θα εξετάσει το ζήτημα της τυχαίας παρουσίας καδμίου στα ορυκτά λιπάσματα και, εφόσον απαιτείται, θα εκπονήσει πρόταση κανονισμού την οποία θα υποβάλει στο Ευρωπαϊκό Κοινοβούλιο και το Συμβούλιο. Η Επιτροπή διεξήγαγε εκτενείς προπαρασκευαστικές εργασίες, αλλά λόγω του πολύπλοκου χαρακτήρα των διαφόρων παραγόντων που πρέπει να λαμβάνονται υπόψη δεν έχει ακόμη εκδώσει πρόταση.
            
         
               (10)
            
            
               Δεδομένου ότι η σουηδική παρέκκλιση χορηγήθηκε μόνον έως τις 31 Δεκεμβρίου 2005, τον Ιούνιο του 2005 η Σουηδία ζήτησε την παράταση της υφιστάμενης παρέκκλισης. Η απόφαση 2006/347/ΕΚ της Επιτροπής, της 3ης Ιανουαρίου 2006, σχετικά με τις εθνικές διατάξεις που κοινοποίησε το Βασίλειο της Σουηδίας δυνάμει του άρθρου 95 παράγραφος 4 της Συνθήκης ΕΚ σχετικά με τη μέγιστη επιτρεπόμενη περιεκτικότητα των λιπασμάτων σε κάδμιο (5), επιτρέπει στις σουηδικές αρχές να διατηρήσουν τα εθνικά μέτρα έως ότου εφαρμοστούν εναρμονισμένα μέτρα για το κάδμιο στα λιπάσματα σε επίπεδο ΕΕ.
            
         3.   Εθνικές διατάξεις
   
   
               (11)
            
            
               Το «διάταγμα για τα χημικά προϊόντα (απαγορεύσεις διακίνησης, εισαγωγής και εξαγωγής)» (1998:944) (6) περιέχει διατάξεις που αφορούν, μεταξύ άλλων, τη μέγιστη επιτρεπόμενη περιεκτικότητα των λιπασμάτων σε κάδμιο, συμπεριλαμβανομένων των λιπασμάτων με την ένδειξη «λίπασμα ΕΚ». Το τμήμα 3 παράγραφος 1 του διατάγματος προβλέπει ότι τα λιπάσματα που εμπίπτουν στους δασμολογικούς κωδικούς 25.10, 28.09, 28.35, 31.03 και 31.05 που περιέχουν κάδμιο σε συγκεντρώσεις μεγαλύτερες από 100 γραμμάρια ανά τόνο φωσφόρου απαγορεύεται να πωλούνται ή να μεταφέρονται.
            
         
               (12)
            
            
               Το προβλεπόμενο εθνικό μέτρο που έχει κοινοποιηθεί βάσει του άρθρου 114 παράγραφος 5 της ΣΛΕΕ θα μειώσει την περιεκτικότητα των φωσφορικών λιπασμάτων σε κάδμιο από την ισχύουσα σήμερα μέγιστη περιεκτικότητα των 100 γραμμαρίων καδμίου ανά τόνο φωσφόρου σε 46 γραμμάρια καδμίου ανά τόνο φωσφόρου (46 mg Cd/kg P, που ισοδυναμούν με 20 mg Cd/kg P2O5).
            
         II.   ΔΙΑΔΙΚΑΣΙΑ
   
   
               (13)
            
            
               Με επιστολή της 17ης Μαΐου 2011 το Βασίλειο της Σουηδίας κοινοποίησε στην Επιτροπή ότι, δυνάμει του άρθρου 114 παράγραφος 5 της ΣΛΕΕ, ζητεί την έγκριση της θέσπισης εθνικών διατάξεων προκειμένου να μειώσει την επιτρεπόμενη περιεκτικότητα των φωσφορικών λιπασμάτων σε κάδμιο σε μέγιστη συγκέντρωση 46 γραμμαρίων ανά τόνο φωσφόρου. Οι σουηδικές αρχές, επομένως, ζητούν να μειωθεί η περιεκτικότητα σε κάδμιο που επιτρέπεται βάσει της παρέκκλισης η οποία χορηγήθηκε με την απόφαση 2006/347/ΕΚ.
            
         
               (14)
            
            
               Με επιστολή της 17ης Οκτωβρίου 2011 οι σουηδικές αρχές διαβίβασαν συμπληρωματικές πληροφορίες στην Επιτροπή για να παράσχουν το κείμενο της ισχύουσας εθνικής νομοθεσίας στο οποίο αντικατοπτρίζονται οι τροποποιήσεις που πραγματοποιήθηκαν με τα διατάγματα 2008:255 και 2009:654 (7).
            
         
               (15)
            
            
               Με επιστολή της 14ης Νοεμβρίου 2011 η Επιτροπή πληροφόρησε τις σουηδικές αρχές ότι η εξάμηνη περίοδος για την εξέτασή της, σύμφωνα με το άρθρο 114 παράγραφος 6, άρχισε στις 18 Οκτωβρίου 2011.
            
         
               (16)
            
            
               Με επιστολή της 17ης Οκτωβρίου 2011 η Επιτροπή ενημέρωσε τα υπόλοιπα κράτη μέλη σχετικά με το αίτημα της Σουηδίας. Η Επιτροπή δημοσίευσε επίσης ανακοίνωση για την κοινοποίηση στην Επίσημη Εφημερίδα της Ευρωπαϊκής Ένωσης
                   (8), ώστε να πληροφορήσει τους λοιπούς ενδιαφερομένους σχετικά με τα εθνικά μέτρα που προτίθεται να θεσπίσει η Σουηδία, καθώς και τους λόγους που επικαλείται για τον σκοπό αυτό. Η Λετονία υποστήριξε το αίτημα της Σουηδίας. Η Επιτροπή δεν έλαβε άλλες παρατηρήσεις.
            
         
               (17)
            
            
               Λόγω της πολυπλοκότητας του ζητήματος, η Επιτροπή ζήτησε από την επιστημονική επιτροπή για την υγεία και τους περιβαλλοντικούς κινδύνους (ΕΕΥΠΚ) να εκδώσει γνώμη σχετικά με τη συνολική ποιότητα της σουηδικής εκτίμησης κινδύνου, τις ενδεχόμενες σημαντικές ελλείψεις, την καταλληλότητα των σεναρίων που εξετάστηκαν και των παραδοχών που υιοθετήθηκαν, καθώς και την αξιοπιστία και την εγκυρότητα των συμπερασμάτων σχετικά με τους εντοπισθέντες κινδύνους για το περιβάλλον.
            
         
               (18)
            
            
               Η ΕΕΥΠΚ εξέδωσε τη γνώμη της στις 27 Φεβρουαρίου 2012 (9). Η ΕΕΥΠΚ κατέληξε στο συμπέρασμα ότι η έκθεση εκτίμησης κινδύνου που εκπονήθηκε από τις σουηδικές αρχές ήταν καλής επιστημονικής ποιότητας, ότι σε γενικές γραμμές τα σενάρια που εξετάστηκαν ήταν κατάλληλα και ότι οι περισσότερες τιμές των παραμέτρων που χρησιμοποιήθηκαν για τα σενάρια ήταν αποδεκτές. Ωστόσο, η ΕΕΥΠΚ θεώρησε ότι ορισμένες δηλώσεις της έκθεσης δεν στηρίζονταν σε επαρκή αποδεικτικά στοιχεία.
            
         
               (19)
            
            
               Εφόσον η ΕΕΥΠΚ διαπίστωσε ότι εξακολουθούν να υφίστανται αβεβαιότητες αναφορικά με βασικές παραδοχές που χρησιμοποίησαν οι σουηδικές αρχές προκειμένου να καταλήξουν στο συμπέρασμα ότι υφίσταται κίνδυνος για τους υδρόβιους οργανισμούς στα μικρά υδατορρεύματα της Σουηδίας, ο οποίος είναι ο μοναδικός περιβαλλοντικός κίνδυνος που εντόπισαν οι σουηδικές αρχές, και εξαιτίας της απουσίας αποδεικτικών στοιχείων για την ύπαρξη κινδύνου για την υγεία του ανθρώπου που να σχετίζεται με την παράταση της περιόδου αξιολόγησης του σουηδικού αιτήματος, η Επιτροπή έκρινε σκόπιμο να παρατείνει την περίοδο που αναφέρεται στο πρώτο εδάφιο του άρθρου 114 παράγραφος 6.
            
         
               (20)
            
            
               Στις 18 Απριλίου 2012 η Επιτροπή κοινοποίησε στο Βασίλειο της Σουηδίας την απόφασή της (10), δυνάμει του τρίτου εδαφίου του άρθρου 114 παράγραφος 6 της ΣΛΕΕ, να παρατείνει την εξάμηνη περίοδο που αναφέρεται στο πρώτο εδάφιο ή να απορρίψει τις κοινοποιηθείσες εθνικές διατάξεις για μια περαιτέρω περίοδο που θα λήγει στις 18 Οκτωβρίου 2012.
            
         
               (21)
            
            
               Με την επιστολή της 27ης Απριλίου 2012 η Επιτροπή πληροφόρησε τις σουηδικές αρχές σχετικά με τις αβεβαιότητες που εντοπίστηκαν στη γνώμη που εξέδωσε η ΕΕΥΠΚ και τις κάλεσε να παράσχουν πρόσθετες διευκρινίσεις προκειμένου να μπορέσει η Επιτροπή να λάβει οριστική θέση.
            
         
               (22)
            
            
               Με την επιστολή της 2ας Ιουλίου 2012 οι σουηδικές αρχές απάντησαν στην Επιτροπή χωρίς να ασχοληθούν με τις αβεβαιότητες που εντόπισε η ΕΕΥΠΚ και, αντ’ αυτού, υποστήριξαν ότι η έννοια της προστασίας του περιβάλλοντος δυνάμει του άρθρου 114 παράγραφος 5 της ΣΛΕΕ καλύπτει πτυχές που σχετίζονται με την υγεία. Συνεπώς, η εξέταση της κοινοποίησης των σουηδικών αρχών θα πρέπει να περιλαμβάνει επιχειρήματα στην κοινοποίηση που να αφορούν τις πτυχές που σχετίζονται με την υγεία του ανθρώπου.
            
         III.   ΑΞΙΟΛΟΓΗΣΗ
   
   1.   Εξέταση της δυνατότητας αποδοχής
   
   
               (23)
            
            
               Η Επιτροπή έκρινε, στην απόφαση 2012/230/ΕΕ, ότι το αίτημα που υποβλήθηκε από το Βασίλειο της Σουηδίας για έγκριση της θέσπισης αυστηρότερων εθνικών μέτρων σχετικά με τη μέγιστη επιτρεπόμενη περιεκτικότητα των λιπασμάτων σε κάδμιο είναι παραδεκτό.
            
         2.   Αξιολόγηση πλεονεκτημάτων
   
   
               (24)
            
            
               Σύμφωνα με τις διατάξεις του άρθρου 114 της ΣΛΕΕ, η Επιτροπή οφείλει να διασφαλίσει ότι πληρούνται όλες οι προϋποθέσεις που παρέχουν τη δυνατότητα σε ένα κράτος μέλος να κάνει χρήση των δυνατοτήτων απόκλισης που προβλέπονται από το εν λόγω άρθρο.
            
         
               (25)
            
            
               Το άρθρο 114 παράγραφος 5 της ΣΛΕΕ απαιτεί, όταν ένα κράτος μέλος θεωρεί αναγκαία τη θέσπιση εθνικών διατάξεων που συνιστούν απόκλιση από ένα μέτρο εναρμόνισης, οι διατάξεις αυτές να δικαιολογούνται επί τη βάσει νέων επιστημονικών στοιχείων σχετικών με την προστασία του περιβάλλοντος ή του χώρου εργασίας, για λόγους οι οποίοι συντρέχουν μόνο στην περίπτωσή του και οι οποίοι έχουν ανακύψει μετά τη θέσπιση του μέτρου εναρμόνισης.
            
         
               (26)
            
            
               Επιπλέον, βάσει του άρθρου 114 παράγραφος 6 της ΣΛΕΕ, η Επιτροπή εγκρίνει ή απορρίπτει το σχέδιο των εν λόγω εθνικών διατάξεων, αφού εξακριβώσει εάν αποτελούν ή όχι μέσο αυθαιρέτων διακρίσεων ή συγκεκαλυμμένο περιορισμό του εμπορίου μεταξύ των κρατών μελών, και εάν συνιστούν ή όχι εμπόδιο στη λειτουργία της εσωτερικής αγοράς.
            
         
               (27)
            
            
               Ανησυχίες σχετικά με τις αρνητικές επιδράσεις στο περιβάλλον (και στην υγεία του ανθρώπου) από το κάδμιο των λιπασμάτων εκφράστηκαν ήδη εκτενώς κατά τις διαπραγματεύσεις για την προσχώρηση της Αυστρίας, της Φινλανδίας και της Σουηδίας στην Ευρωπαϊκή Ένωση. Όπως αναφέρεται παραπάνω, σε αυτά τα τρία κράτη μέλη χορηγήθηκαν προσωρινές παρεκκλίσεις από την ενωσιακή νομοθεσία για τα λιπάσματα ώστε να υπάρξει η δυνατότητα να αξιολογηθούν προσεκτικά οι κίνδυνοι από το κάδμιο στα λιπάσματα σε επίπεδο ΕΕ.
            
         
               (28)
            
            
               Το 2002 η Επιτροπή ζήτησε τη γνώμη της επιστημονικής επιτροπής για την τοξικότητα, την οικοτοξικότητα και το περιβάλλον (ΕΕΤΟΠ) (11) όσον αφορά την πιθανότητα συσσώρευσης καδμίου στα εδάφη μέσω της χρήσης φωσφορικών λιπασμάτων. Βάσει μελετών εκτίμησης κινδύνου που εκπονήθηκαν σε οκτώ κράτη μέλη, καθώς και πρόσθετης ανάλυσης, η ΕΕΤΟΠ υπολόγισε ότι τα φωσφορικά λιπάσματα με περιεκτικότητα ίση ή ανώτερη των 60 mg καδμίου/kg P2O5 αναμένεται να οδηγήσουν σε συσσώρευση καδμίου στα περισσότερα εδάφη της ΕΕ, ενώ τα φωσφορικά λιπάσματα με περιεκτικότητα ίση ή μικρότερη των 20 mg καδμίου/kg P2O5 δεν αναμένεται να προκαλέσουν μακροπρόθεσμη συσσώρευση στο έδαφος σε βάθος 100 ετών, μη λαμβανομένων υπόψη άλλων εισροών καδμίου.
            
         
               (29)
            
            
               Στο πλαίσιο του κανονισμού (ΕΟΚ) αριθ. 793/93 του Συμβουλίου, της 23ης Μαρτίου 1993, για την αξιολόγηση και τον έλεγχο των κινδύνων από τις υπάρχουσες ουσίες (12), το κάδμιο και το οξείδιο του καδμίου προσδιορίστηκαν ως ουσίες προς αξιολόγηση κατά προτεραιότητα.
            
         
               (30)
            
            
               Όταν θεσπίστηκε ο κανονισμός (ΕΚ) αριθ. 2003/2003, η Επιτροπή δεν έθεσε οριακή τιμή για την περιεκτικότητα των λιπασμάτων σε κάδμιο, αλλά αναγνώρισε την ανάγκη να εξεταστεί η συγκεκριμένη ανησυχία όταν θα υπήρχαν διαθέσιμες πληροφορίες από την εκτίμηση κινδύνου της ΕΕ σχετικά με το κάδμιο και το οξείδιο του καδμίου.
            
         
               (31)
            
            
               Η έκθεση της Ευρωπαϊκής Ένωσης για την εκτίμηση κινδύνου όσον αφορά το κάδμιο και το οξείδιο του καδμίου εκδόθηκε τον Δεκέμβριο του 2007 (13). Βάσει των συμπερασμάτων της, η στρατηγική μείωσης κινδύνου για το κάδμιο και το οξείδιο του καδμίου συνιστούσε συγκεκριμένα μέτρα για τη μείωση της περιεκτικότητας των τροφίμων, των μειγμάτων καπνού και των φωσφορικών λιπασμάτων σε κάδμιο, λαμβάνοντας υπόψη τις διαφορετικές συνθήκες που επικρατούν στην Ευρωπαϊκή Ένωση (14).
            
         
               (32)
            
            
               Συνεχίζονται οι εργασίες σε επίπεδο ΕΕ για τον καθορισμό κατάλληλων οριακών τιμών ως προς την περιεκτικότητα των λιπασμάτων σε κάδμιο, λαμβάνοντας υπόψη μια σειρά παραγόντων, όπως τις διαφορετικές συνθήκες που επικρατούν σε ολόκληρη την ΕΕ, καθώς και τη διαθεσιμότητα, τη γεωγραφική προέλευση και τη σύνθεση των φωσφορικών αλάτων που χρησιμοποιούνται για την παραγωγή λιπασμάτων. Η Επιτροπή σκοπεύει να συμπεριλάβει κατάλληλα όρια για τις προσμείξεις σε υλικά λίπανσης (συμπεριλαμβανομένου του καδμίου) στην πρότασή της για την αναθεώρηση του κανονισμού για τα λιπάσματα, που έχει προγραμματιστεί για το 2013.
            
         
               (33)
            
            
               Προκειμένου να υποστηρίξουν το αίτημά τους για τη μείωση της υφιστάμενης οριακής τιμής στη Σουηδία, οι σουηδικές αρχές εκπόνησαν νέα εκτίμηση κινδύνου που εμπερικλείει το κάδμιο για το περιβάλλον της Σουηδίας, η οποία οριστικοποιήθηκε τον Ιανουάριο του 2011. Η εν λόγω εκτίμηση συγκρίνει τις προβλεπόμενες συγκεντρώσεις χωρίς περιβαλλοντικές επιπτώσεις (PNEC) για οργανισμούς που αντιπροσωπεύουν διάφορα στοιχεία του περιβάλλοντος με τις συγκεντρώσεις καδμίου στο περιβάλλον της Σουηδίας, με βάση διάφορα σενάρια εισροής καδμίου από λιπάσματα και άλλες πηγές. Η κοινοποίηση παρέπεμπε επίσης σε ορισμένες μελέτες που κατέστησαν διαθέσιμες στο πλαίσιο προηγούμενων αιτημάτων που είχαν υποβληθεί στην Επιτροπή δυνάμει του άρθρου 114 παράγραφος 4 της ΣΛΕΕ (που είχαν ήδη ληφθεί υπόψη προκειμένου να δικαιολογηθεί η υφιστάμενη παρέκκλιση η οποία επιτρέπει στη Σουηδία να εφαρμόζει το μέγιστο επίπεδο των 100 γραμμαρίων καδμίου ανά τόνο φωσφόρου), καθώς και στην εκτίμηση κινδύνου της ΕΕ σχετικά με το κάδμιο και το οξείδιο του καδμίου.
            
         
               (34)
            
            
               Η PNEC για το γλυκό νερό εξαρτάται από τη σκληρότητα. Δεδομένου ότι η Σουηδία έχει πολύ μαλακά γλυκά νερά, η τοξικότητα για τους υδρόβιους οργανισμούς αναμένεται να εμφανίζεται σε χαμηλότερη συγκέντρωση καδμίου σε σύγκριση με άλλα μέρη της Ευρώπης. Ως εκ τούτου, είναι πιθανό οι υδρόβιοι οργανισμοί των σουηδικών υδάτων να είναι σε γενικές γραμμές πιο ευαίσθητοι στο κάδμιο σε σύγκριση με τα ύδατα της Κεντρικής και Νότιας Ευρώπης.
            
         
               (35)
            
            
               Τα αποτελέσματα των προγραμμάτων παρακολούθησης στα σουηδικά επιφανειακά ύδατα το 2006 και το 2009 δείχνουν ότι περίπου το 1 % των λιμνών και το 7 % των παράκτιων υδάτων εμφανίζουν υψηλότερες συγκεντρώσεις καδμίου από τις τιμές PNEC. Μια επανεξέταση που πραγματοποιήθηκε το 2008 κατέληξε στο συμπέρασμα ότι τα μέτρα για τη μείωση των εκπομπών οδήγησαν, για τα περισσότερα μέταλλα, σε σημαντικά μειωμένες συγκεντρώσεις σε υδρόβιους οργανισμούς, αλλά για το κάδμιο η κατάσταση είναι λιγότερο σαφής. Μια τάση αύξησης των επιπτώσεων στο ανοσοποιητικό σύστημα των ψαριών (φουσκοχειλόχελο) τα τελευταία χρόνια φαίνεται να συσχετίζεται με τις αυξανόμενες συγκεντρώσεις καδμίου στα ψάρια. Το 2011 συντάχθηκε άλλη μία έκθεση με σκοπό να περιγραφούν οι μελλοντικές τάσεις όσον αφορά το κάδμιο στα αρόσιμα εδάφη και στις καλλιέργειες, προκειμένου να εκτιμηθούν οι συγκεντρώσεις σε 100 χρόνια. Τα αποτελέσματα της έκθεσης χρησιμοποιήθηκαν για τη διαμόρφωση μοντέλων χειρότερης περίπτωσης, ώστε να εκτιμηθεί η επικινδυνότητα για τους υδρόβιους οργανισμούς που θα ζουν κοντά σε αγρούς που λιπαίνονται κατά τα επόμενα 100 χρόνια.
            
         
               (36)
            
            
               Οι σουηδικές αρχές συμπεραίνουν στην εκτίμησή τους ότι ενδέχεται να υπάρχει αυξημένος κίνδυνος για τους υδρόβιους οργανισμούς που ζουν σε εξαιρετικά μαλακά νερά (κάτω από σκληρότητα 5 mg CaCO3/l) σε μακροπρόθεσμη βάση. Ωστόσο, το ενδεχόμενο αυτό ισχύει μόνο για τα μικρά υδατορρεύματα με χαμηλή αραίωση του νερού που αποστραγγίζεται από το γεωργικό έδαφος. Κανένας άλλος κίνδυνος για το περιβάλλον λόγω της χρήσης καδμίου στα λιπάσματα δεν έχει προσδιοριστεί από τις σουηδικές αρχές.
            
         
               (37)
            
            
               Λόγω της πολυπλοκότητας της σχέσης μεταξύ των εισροών καδμίου στο έδαφος μέσω φωσφορικών λιπασμάτων, της πιθανής συσσώρευσης στο έδαφος και των κινδύνων για το περιβάλλον, η Επιτροπή ζήτησε από την επιστημονική επιτροπή για την υγεία και τους περιβαλλοντικούς κινδύνους (ΕΕΥΠΚ) να εκδώσει γνώμη σχετικά με τη συνολική ποιότητα της σουηδικής εκτίμησης κινδύνου, τις ενδεχόμενες σημαντικές ελλείψεις, την καταλληλότητα των σεναρίων που εξετάστηκαν και των παραδοχών που υιοθετήθηκαν, καθώς και την αξιοπιστία και την εγκυρότητα των συμπερασμάτων σχετικά με τους εντοπισθέντες κινδύνους για το περιβάλλον.
            
         
               (38)
            
            
               Η ΕΕΥΠΚ εξέδωσε τη γνώμη της στις 27 Φεβρουαρίου 2012 (15). Όπως αναφέρθηκε ήδη στην απόφαση 2012/230/ΕΕ, η ΕΕΥΠΚ κατέληξε στο συμπέρασμα ότι η έκθεση εκτίμησης κινδύνου που εκπονήθηκε από τις σουηδικές αρχές ήταν καλής επιστημονικής ποιότητας, ότι σε γενικές γραμμές τα σενάρια που εξετάστηκαν είναι κατάλληλα και ότι οι περισσότερες τιμές των παραμέτρων που χρησιμοποιήθηκαν για τα σενάρια είναι αποδεκτές. Ωστόσο, η ΕΕΥΠΚ έκρινε ότι ορισμένες δηλώσεις και/ή παραδοχές της έκθεσης δεν στηρίζονταν σε επαρκή αποδεικτικά στοιχεία και ότι, για ορισμένα σενάρια, χρησιμοποιήθηκαν οι συνθήκες της «χειρότερης περίπτωσης». Η ΕΕΥΠΚ έκρινε ότι οι παραδοχές που πρότειναν οι σουηδικές αρχές για την πρόβλεψη της συγκέντρωσης καδμίου σε μαλακά ύδατα θα μπορούσαν να οδηγήσουν σε υπερεκτίμηση των κινδύνων και, ως εκ τούτου, δεν υποστήριζαν τα αποτελέσματα που παρουσίασαν οι σουηδικές αρχές για τα υδατορρεύματα, τα οποία αποτελούν και το μόνο στοιχείο του περιβάλλοντος στο οποίο οι σουηδικές αρχές είχαν εντοπίσει κινδύνους. Γενικά, η ΕΕΥΠΚ δεν έκρινε κατάλληλες τις παραδοχές που χρησιμοποιήθηκαν στη σουηδική έκθεση για τον υπολογισμό του κινδύνου για το περιβάλλον της Σουηδίας.
            
         
               (39)
            
            
               Ωστόσο, η ΕΕΥΠΚ υπενθύμισε την προηγούμενη αξιολόγηση της ΕΕΤΟΠ το 2002, όπου υπολογίστηκε κατ’ εκτίμηση ότι οι συγκεντρώσεις καδμίου στο έδαφος δεν αναμένεται να αυξηθούν στα περισσότερα ευρωπαϊκά εδάφη πέραν του ορίου των 46 mg Cd/kg P. Αν και η εν λόγω εκτίμηση δεν αποτελεί νέο επιστημονικό στοιχείο, η ΕΕΥΠΚ επιβεβαίωσε ότι εξακολουθεί να είναι αιτιολογημένη και για τα σουηδικά γεωργικά εδάφη και επισήμανε ότι ο υπολογισμός βασίστηκε σε μια «αρχή της ισχύουσας κατάστασης» και όχι σε εκτίμηση κινδύνου όπως αυτή που εκπονήθηκε από τις σουηδικές αρχές στην τρέχουσα αιτιολόγηση.
            
         
               (40)
            
            
               Στην επιστολή τους της 2ας Ιουλίου 2012 οι σουηδικές αρχές δεν έδωσαν περαιτέρω διευκρινίσεις ως απάντηση στις αδυναμίες που εντόπισε η ΕΕΥΠΚ αναφορικά με τους πιθανούς κινδύνους για το περιβάλλον. Σημειώνοντας ότι η γνώμη της ΕΕΤΟΠ το 2002 προηγείται της θέσπισης του κανονισμού (ΕΚ) αριθ. 2003/2003, η Επιτροπή, ως εκ τούτου, συμπεραίνει ότι οι σουηδικές αρχές δεν απέδειξαν ότι υφίσταται κίνδυνος για το περιβάλλον βάσει νέων επιστημονικών στοιχείων λόγω ενός προβλήματος που αφορά αποκλειστικά τη Σουηδία και το οποίο προκύπτει από τη θέσπιση του κανονισμού (ΕΚ) αριθ. 2003/2003.
            
         
               (41)
            
            
               Στην επιστολή τους της 2ας Ιουλίου 2012 οι σουηδικές αρχές υποστήριξαν ότι η έννοια της «προστασίας του περιβάλλοντος» που αναφέρεται στο άρθρο 114 παράγραφος 5 της ΣΛΕΕ καλύπτει και πτυχές σχετικές με την υγεία και ότι η εξέταση της σουηδικής κοινοποίησης θα πρέπει, ως εκ τούτου, να συμπεριλάβει επιχειρήματα που αφορούν τις σχετικές με την υγεία πτυχές.
            
         
               (42)
            
            
               Με την επιφύλαξη της ορθής νομικής ερμηνείας του άρθρου 114 παράγραφος 5, η Επιτροπή επέκτεινε την ανάλυσή της προκειμένου να συμπεριλάβει εκτίμηση των πιθανών κινδύνων που εγκυμονεί το κάδμιο των λιπασμάτων για τον σουηδικό πληθυσμό μέσω του περιβάλλοντος, δηλαδή κυρίως με τη λήψη του μέσω της τροφής.
            
         
               (43)
            
            
               Στην αιτιολόγησή τους, οι σουηδικές αρχές ανέφεραν λόγους σχετικούς με την υγεία για την περαιτέρω μείωση της έκθεσης του σουηδικού πληθυσμού στο κάδμιο, όπως η υψηλότερη συχνότητα οστεοπόρωσης, ο αυξημένος αριθμός περιστατικών θρυμματισμού και καταγμάτων των οστών, οι επιπτώσεις στη νεφρική λειτουργία σε τμήματα που πληθυσμού όταν η περιεκτικότητα σε κάδμιο υπερέβαινε το 1 mg/g κρεατινίνης, καθώς και οι κίνδυνοι ευαίσθητων πληθυσμιακών ομάδων (διαβητικών και πασχόντων από σιδηροπενία, ομάδων που εμφανίζουν αυξημένα ποσοστά στη Σουηδία). Σύμφωνα με τις σουηδικές αρχές, το χαμηλότερο pH των σουηδικών εδαφών μπορεί να οδηγήσει σε υψηλότερη πρόσληψη καδμίου από τις καλλιέργειες, πράγμα που μπορεί με τη σειρά του να οδηγήσει σε υψηλότερη έκθεση του πληθυσμού, εφόσον η έκθεση εξαρτάται κατά πολύ από την πρόσληψη καδμίου μέσω της τροφής, κυρίως μέσω τροφίμων φυτικής προέλευσης.
            
         
               (44)
            
            
               Η Επιτροπή ζήτησε περαιτέρω γνώμη από την ΕΕΥΠΚ σχετικά με το κατά πόσον οι κίνδυνοι για την υγεία του ανθρώπου που εντόπισαν οι σουηδικές αρχές συντρέχουν μόνο στην περίπτωση της Σουηδίας και έχουν εμφανιστεί μετά τη θέσπιση του κανονισμού (ΕΚ) αριθ. 2003/2003 (16).
            
         
               (45)
            
            
               Αναφορικά με το κατά πόσον η κατάσταση στη Σουηδία διαφέρει σε σχέση με άλλα μέρη της Ευρώπης, η ΕΕΥΠΚ συμφώνησε ότι το pH του εδάφους είναι χαμηλότερο στη Σουηδία από ό,τι σε άλλα μέρη της Ευρώπης. Ωστόσο, εφόσον η απομάκρυνση του καδμίου από το έδαφος μέσω απόπλυσης αυξάνει και αυτή όταν το pH του εδάφους είναι χαμηλότερο, η καθαρή συσσώρευση καδμίου στο έδαφος είναι χαμηλότερη στη Σουηδία από ό,τι στα περισσότερα μέρη της Ευρώπης με συγκρίσιμα ποσοστά συγκέντρωσης καδμίου και χρήσης λιπασμάτων. Η ΕΕΥΠΚ σημειώνει ότι η ίδια η σουηδική έκθεση (σύνοψη του παραρτήματος IV) υποστηρίζει το συμπέρασμα της ΕΕΥΠΚ αφού αναφέρει τα εξής: «Ήταν δύσκολο να καταδείξουμε πέραν κάθε αμφιβολίας εάν συντρέχουν ειδικές συνθήκες στη Σουηδία οι οποίες καθιστούν τα σουηδικά εδάφη πιο ευάλωτα στην εισροή καδμίου από ό,τι τα εδάφη της Κεντρικής Ευρώπης. Ωστόσο, το pH αποτελεί σημαντικό παράγοντα ρύθμισης της πρόσληψης εδαφικού καδμίου από τις καλλιέργειες, και το pH των σουηδικών εδαφών φαίνεται πως υπολείπεται κατά μία μονάδα του αντίστοιχου γενικού μέσου όρου της Ευρώπης. Αυτό σχετίζεται προφανώς με τη σπανιότητα των ασβεστούχων πετρωμάτων στη Σουηδία. Το σουηδικό σιτάρι έχει επίσης περιεκτικότητα σε κάδμιο ανάλογη εκείνης πολλών άλλων ευρωπαϊκών χωρών, παρά το γεγονός ότι η περιεκτικότητα των σουηδικών εδαφών σε κάδμιο είναι σχετικά χαμηλή». Η ΕΕΥΠΚ σχολιάζει ότι, μολονότι τα δεδομένα εισροής σχετικά με τις ατμοσφαιρικές εναποθέσεις έχουν επικαιροποιηθεί στη σουηδική έκθεση, τα σενάρια υπολογισμού ισοζυγίου μάζας είχαν ήδη συμπεριληφθεί στα σενάρια που εξετάστηκαν στο πλαίσιο της γνώμης που εξέδωσε η ΕΕΤΟΠ το 2002 και δεν υπάρχουν νέα στοιχεία που να υποστηρίζουν ότι τα εν λόγω σενάρια δεν ισχύουν πια.
            
         
               (46)
            
            
               Η ΕΕΥΠΚ συμφωνεί ότι το χαμηλότερο pH αυξάνει τη βιοδιαθεσιμότητα του καδμίου και την πρόσληψή του από τις καλλιέργειες, και συνεπώς η διαθεσιμότητα του εδαφικού καδμίου προς το σιτάρι είναι κάπως υψηλότερη από ό,τι στις περισσότερες ευρωπαϊκές χώρες. Ωστόσο, η ΕΕΥΠΚ επισημαίνει ότι, εάν διατηρηθεί αυτό το χαμηλότερο pH, οι μελλοντικές τάσεις ως προς την περιεκτικότητα των καλλιεργειών σε κάδμιο στη Σουηδία υπολείπονται (μικρότερη αύξηση) των αντίστοιχων τάσεων στην Ευρώπη, εφόσον το εδαφικό κάδμιο αυξάνει με χαμηλότερο ρυθμό όταν τα επίπεδα εισροής είναι ίδια.
            
         
               (47)
            
            
               Αναφορικά με την έκθεση στο κάδμιο μέσω της τροφής, η ΕΕΥΠΚ συμπεραίνει ότι η σουηδική έκθεση δεν παρέχει δεδομένα που να υποστηρίζουν ότι η έκθεση στο κάδμιο μέσω της τροφής είναι υψηλότερη στη Σουηδία από ό,τι στην υπόλοιπη Ευρώπη, όσον αφορά τόσο τον μέσο όρο όσο και τα ανώτερα ποσοστά έκθεσης. Οι πρόσφατες τάσεις δεν φανερώνουν αύξηση της έκθεσης μέσω της τροφής, συμπεριλαμβανομένου του φορτίου του καδμίου στο σώμα μεταξύ του γενικού πληθυσμού. Τέλος, η ΕΕΥΠΚ επισημαίνει ότι η σουηδική έκθεση παρέχει στοιχεία που αποδεικνύουν ότι μπορούν να παρατηρηθούν επιπτώσεις του καδμίου στην υγεία του ανθρώπου σε φορτίο καδμίου στο σώμα χαμηλότερο από εκείνο που είχε αναφερθεί πρωτύτερα. Ωστόσο, δεν αποδεικνύει ότι ο σουηδικός πληθυσμός είναι πιο ευαίσθητος ή έγινε πιο ευαίσθητος στο κάδμιο σε σύγκριση με τον πληθυσμό άλλων ευρωπαϊκών χωρών.
            
         
               (48)
            
            
               Γενικά, η ΕΕΥΠΚ συμπεραίνει ότι η σουηδική έκθεση περιέχει λεπτομερή και επικαιροποιημένη εκτίμηση των μακροπρόθεσμων επιπτώσεων του καδμίου από λιπάσματα στην υγεία του ανθρώπου μέσω της τροφικής αλυσίδας. Η ΕΕΥΠΚ επισημαίνει ότι η έκθεση δεν παρέχει πειστικά επιχειρήματα που να αποδεικνύουν ότι η περίπτωση της Σουηδίας είναι μοναδική ή ότι τα δεδομένα που εμφανίστηκαν μετά τη θέσπιση του κανονισμού (ΕΚ) αριθ. 2003/2003 υποστηρίζουν την ύπαρξη ειδικών λόγων για πρόσθετη ανησυχία.
            
         
               (49)
            
            
               Συμπερασματικά, η Επιτροπή κρίνει ότι το Βασίλειο της Σουηδίας δεν έχει δικαιολογήσει τα προτεινόμενα εθνικά μέτρα αναφορικά με τη μέγιστη περιεκτικότητα των λιπασμάτων σε κάδμιο βάσει νέων επιστημονικών στοιχείων για την προστασία του περιβάλλοντος λόγω ειδικού προβλήματος στη Σουηδία το οποίο έχει προκύψει μετά τη θέσπιση του κανονισμού (ΕΚ) αριθ. 2003/2003.
            
         
               (50)
            
            
               Η Επιτροπή επισημαίνει ότι η σουηδική κοινοποίηση δεν αναφέρει την προστασία του χώρου εργασίας ως λόγο για τη θέσπιση του κοινοποιηθέντος μέτρου.
            
         IV.   ΣΥΜΠΕΡΑΣΜΑ
   
   
               (51)
            
            
               Το άρθρο 114 παράγραφος 5 της ΣΛΕΕ απαιτεί, όταν ένα κράτος μέλος θεωρεί αναγκαία τη θέσπιση εθνικών διατάξεων που συνιστούν απόκλιση από μέτρα εναρμόνισης, οι εθνικές διατάξεις να δικαιολογούνται επί τη βάσει νέων επιστημονικών στοιχείων σχετικών με την προστασία του περιβάλλοντος ή του χώρου εργασίας, για λόγους οι οποίοι συντρέχουν μόνο στην περίπτωση του συγκεκριμένου κράτους μέλους και οι οποίοι έχουν ανακύψει μετά τη θέσπιση του μέτρου εναρμόνισης.
            
         
               (52)
            
            
               Στην προκειμένη περίπτωση, κατόπιν εξέτασης του αιτήματος της Σουηδίας, η Επιτροπή κρίνει ότι το Βασίλειο της Σουηδίας δεν έχει παράσχει νέα επιστημονικά στοιχεία σχετικά με την προστασία του περιβάλλοντος ή του χώρου εργασίας τα οποία να αποδεικνύουν την ύπαρξη λόγων που συντρέχουν μόνο στην επικράτειά του και οι οποίοι έχουν ανακύψει μετά τη θέσπιση του κανονισμού (ΕΚ) αριθ. 2003/2003 σχετικά με τα λιπάσματα, λόγοι που καθιστούν αναγκαία τη θέσπιση των κοινοποιηθέντων εθνικών μέτρων.
            
         
               (53)
            
            
               Συνεπώς, το αίτημα του Βασιλείου της Σουηδίας για τη θέσπιση εθνικών μέτρων μείωσης της περιεκτικότητας των φωσφορικών λιπασμάτων σε κάδμιο σε μέγιστο επίπεδο 46 γραμμαρίων καδμίου ανά τόνο φωσφόρου δεν πληροί τις προϋποθέσεις που τίθενται στο άρθρο 114 παράγραφος 5.
            
         
               (54)
            
            
               Βάσει του άρθρου 114 παράγραφος 6 της Συνθήκης ΕΚ, η Επιτροπή εγκρίνει ή απορρίπτει το σχέδιο των εν λόγω εθνικών διατάξεων, αφού εξακριβώσει εάν αποτελούν ή όχι μέσο αυθαιρέτων διακρίσεων ή συγκεκαλυμμένο περιορισμό του εμπορίου μεταξύ των κρατών μελών και εάν συνιστούν ή όχι εμπόδιο στη λειτουργία της εσωτερικής αγοράς.
            
         
               (55)
            
            
               Εφόσον το αίτημα που υπέβαλε το Βασίλειο της Σουηδίας δεν πληροί τις βασικές προϋποθέσεις που τίθενται στο άρθρο 114 παράγραφος 5, η Επιτροπή δεν χρειάζεται να επαληθεύσει τις προϋποθέσεις του άρθρου 114 παράγραφος 6.
            
         
               (56)
            
            
               Με βάση τα ανωτέρω, μπορεί να αντληθεί το συμπέρασμα ότι το αίτημα του Βασιλείου της Σουηδίας για τη θέσπιση εθνικών διατάξεων κατά παρέκκλιση από τον κανονισμό (ΕΚ) αριθ. 2003/2003 είναι παραδεκτό αλλά δεν πληροί τις προϋποθέσεις που τίθενται στο άρθρο 114 παράγραφος 5 της ΣΛΕΕ, αφού η Σουηδία δεν παρέσχε νέα επιστημονικά στοιχεία σχετικά με την προστασία του περιβάλλοντος τα οποία να αποδεικνύουν την ύπαρξη λόγων που συντρέχουν μόνο στην επικράτειά του και οι οποίοι έχουν ανακύψει μετά τη θέσπιση του κανονισμού (ΕΚ) αριθ. 2003/2003.
            
         
               (57)
            
            
               Συνεπώς, η Επιτροπή θεωρεί ότι οι κοινοποιηθείσες εθνικές διατάξεις δεν μπορούν να εγκριθούν δυνάμει του άρθρου 114 παράγραφος 6 της ΣΛΕΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι προτεινόμενες εθνικές διατάξεις που αποσκοπούν στη μείωση της επιτρεπόμενης περιεκτικότητας των φωσφορικών λιπασμάτων σε κάδμιο από το υφιστάμενο επίπεδο των 100 γραμμαρίων καδμίου ανά τόνο στο επίπεδο των 46 γραμμαρίων, τις οποίες κοινοποίησε το Βασίλειο της Σουηδίας στις 17 Οκτωβρίου 2011, απορρίπτονται.
   Άρθρο 2
   Η παρούσα απόφαση απευθύνεται στο Βασίλειο της Σουηδίας.
   
      Βρυξέλλες, 17 Οκτωβρίου 2012.
      
         
            Για την Επιτροπή
         
         Antonio TAJANI
         
            Αντιπρόεδρος
         
      
   
   
      (1)  ΕΕ L 304 της 21.11.2003, σ. 1.
   
      (2)  ΕΕ L 24 της 30.1.1976, σ. 21, όπως αντικαταστάθηκε από τον κανονισμό (ΕΚ) αριθ. 2003/2003.
   
      (3)  Αντικαταστάθηκε από το άρθρο 5 του κανονισμού (ΕΚ) αριθ. 2003/2003.
   
      (4)  ΕΕ L 138 της 28.5.2002, σ. 24.
   
      (5)  ΕΕ L 129 της 17.5.2006, σ. 19.
   
      (6)  Συλλογή της σουηδικής νομοθεσίας (SFS Svensk Författningssamling) της 14ης Ιουλίου 1998.
   
      (7)  Συλλογή της σουηδικής νομοθεσίας (SFS Svensk Författningssamling) της 4ης Ιουνίου 2009.
   
      (8)  ΕΕ C 309 της 21.10.2011, σ. 8, και ΕΕ C 339 της 19.11.2011, σ. 24.
   
      (9)  http://ec.europa.eu/health/scientific_committees/environmental_risks/docs/scher_o_156.pdf
   
      (10)  Απόφαση 2012/230/ΕΕ της Επιτροπής, της 18ης Απριλίου 2012, για την παράταση της περιόδου που αναφέρεται στο άρθρο 114 παράγραφος 6 της Συνθήκης για τη λειτουργία της Ευρωπαϊκής Ένωσης όσον αφορά τις εθνικές διατάξεις σχετικά με τη μέγιστη επιτρεπόμενη περιεκτικότητα των λιπασμάτων σε κάδμιο που κοινοποίησε το Βασίλειο της Σουηδίας δυνάμει του άρθρου 114 παράγραφος 5 της ΣΛΕΕ (ΕΕ L 116 της 28.4.2012, σ. 29).
   
      (11)  http://ec.europa.eu/health/ph_risk/committees/sct/documents/out162_en.pdf
   
      (12)  ΕΕ L 84 της 5.4.1993, σ. 1.
   
      (13)  http://esis.jrc.ec.europa.eu/doc/risk_assessment/REPORT/cdoxidereport302.pdf
   
      (14)  ΕΕ C 149 της 14.6.2008, σ. 6.
   
      (15)  http://ec.europa.eu/health/scientific_committees/environmental_risks/docs/scher_o_156.pdf
   
      (16)  Οι γνώμες της ΕΕΥΠΚ είναι διαθέσιμες στη διεύθυνση: http://ec.europa.eu/health/scientific_committees/environmental_risks/opinions/index_en.htm#id5